钦定古今图书集成/明伦汇编/交谊典/第064卷 > 《上考功崔虞部书》前人
## 钦定古今图书集成/明伦汇编/交谊典/第064卷 > 《上考功崔虞部书》前人

“愈不肖行能，诚无可取。行己颇僻，与时俗异态，抱愚守迷，固不识仕进之门，迺与群士争名竞得失，行人
之所甚鄙，求人之所甚利。其为不可，虽童昏实知之。
如执事者不以是为念，援之幽穷之中，推之高显之
上，是知其文或可，而不知其时之莫可也。”既以自咎，
又叹执事者所守异于人人之废耳任目，华实不兼，
故有所进，故有所退。且执事始考文之明日，浮嚣之
徒已相与称曰：“某得矣，某得矣。”问其所从来，必言其
有自，一日之间，九变其说，凡进士之应此选者三十
二人，其所不言者数人而已，而愈在焉。及执事既上
名之后，三人之中，其二人者，固所传矣，华实兼者也，
果竟得之，而又升焉。其一人者，则莫之闻矣。实与华
违，行与时乖。果退之如是，则可见时之所与者，时之
所不与者之相远矣。然愚之所守，竟非偶然，故不可
变。凡在京师八九年矣，足不迹公卿之门，名不誉于
大夫士之口。始者谬为今相国所第此时惟念，以为
得失固有天命，不在趋时，而偃仰一室，啸歌古人，今
则复疑矣。未知夫天竟如何，命竟如何，由人乎不由
人乎哉。欲事干谒，则患不能小书，困于投刺；欲学为
佞，则患言讷词直，卒事不成。徒使其躬儳焉而不终
日。是以劳思长怀，中夜起坐，度时揣己，废然而返，虽
欲从之，末由也已。又常念古之人日以进，今之人日
以退。夫古之人四十而仕，其行道为学，既已大成，而
又之死不倦。故其事业功德，老而益明，死而益光。故
《诗》曰：“虽无老成人，尚有典刑。”言老成之可尚也。又曰：
“乐只君子，德音不已。”谓死而不忘也。今夫今之人，务
利而遗道，其学其问，以之取名致官而已。得一名，获
一位，则弃其业，而役役于持权者之门。故其事业功
德，日以忘，月以削，老而益昏，死而遂亡，愈今二十有
六矣，距古人始仕之年尚十四年，岂为晚哉？行之以
不息，要之以至死。不有得于今，必有得于古；不有得
于身，必有得于后。用此自遣，且以为知己者之报。执
事以为何如哉？其信然否也？今所病者，在于穷约，无
僦屋赁仆之资，无缊袍粝食之给，驱马出门，不知所
之。斯道未丧，天命不欺，岂遂殆哉？岂遂困哉？窃惟执
事之于愈也，无师友之交，无久故之事，无颜色言语
之情，卒然振而发之者，必有以见知尔。故尽暴其所
志，不敢以默。又惧执事多在省，非公事不敢以至，是
则拜见之不可期，获侍之无时也。是以进其说如此，
庶执事察之也。